PUK-skêraanval: HK-lid weer op sportveld, verdagte weer in selleHendri van Dyk. Foto: NWU Die derdejaarstudent aan die Noordwes-Universiteit se Potchefstroomkampus wat daarvan verdink word dat hy ŉ huiskomiteelid, Hendri van Dyk, Vrydagoggend met ŉ skêr aangeval het, is ŉ dag nadat hy op borgtog vrygelaat is, weer in hegtenis geneem. Sers. Kealebogo Molale, provinsiale polisiewoordvoerder, het Maandag aan Maroela Media gesê Lerato Phoofolo (24) is Vrydag kort nadat hy glo ŉ medestudent in die manskoshuis aangeval het, in hegtenis geneem op aanklag van aanranding met die doel om ernstig te beseer. “Die student het Vrydag reeds in die Potchefstroom-landdroshof verskyn en is op borgtog van R1 500 vrygelaat,” het Molale gesê. “Hy was veronderstel om weer op 21 Augustus in die hof te wees, maar is ŉ Saterdag weer in hegtenis geneem.” Molale het verduidelik Phoofolo is Saterdagoggend weer by die koshuis in hegtenis geneem omdat hy van sy borgtogvoorwaardes verontagsaam het. “Die hof het hom belet om terug te gaan na die manskoshuis voordat die saak afgehandel is. Hy het egter Saterdag teruggekeer en is in hegtenis geneem is op aanklag van minagting van die hof.” Phoofolo het Maandag weens dié aanklag in die landdroshof verskyn. Die saak is tot Dinsdag uitgestel wanneer hy na verwagting om borgtog gaan aansoek doen. Hy bly in aanhouding tot dan. Lerato Phoofolo in die hof. Foto: Met vergunning van Susan Cilliers/BEELD Hy het gesê sy wonde is nie “doodsake” nie en dat hy Vrydag reeds terug was by die koshuis en nie hospitalisering of steke nodig gehad het nie. Maroela Media het vroeër berig die aanval het glo omstreeks 07:00 in die manskoshuis Over De Voor op die kampus plaasgevind. Johan van Zyl, woordvoerder van die NWU, het toe aan Maroela Media gesê die beskuldigde het glo vroegoggend harde musiek in sy kamer gespeel. Talle studente het glo gekla waarna Van Dyk, ŉ vierdejaarstudent, hom gaan vra het om sy musiek sagter te sit aangesien daar studente is wat nog geslaap het of besig was om te studeer. Volgens Van Dyk het hy die kamer binnegestap en die student gevra om sy musiek sagter te draai. Phoofolo het glo sonder waarskuwing opgespring en Van Dyk drie keer met ŉ skêr gesteek. Die beskermingsdienste op kampus is na die koshuis ontbied waarna die polisie ook ingeroep is. Phoofolo is in hegtenis geneem en van die kampus verwyder.